O d ô v o d n e n i e
	Navrhuje sa prijatie uznesenia Národnej rady Slovenskej republiky k systematickému rodovému útlaku a porušovaniu ľu

	Predmetným uznesením reagujeme na zhoršujúcu sa situáciu v oblasti uplatňovania a dodržiavania ľudských práv žien, dievčat a menšín v Afganistane. 
Od augusta 2021, kedy sa v krajine ujal moci Taliban, sa rodová rovnosť a postavenie žien a dievčat v Afganistane výrazne zhoršili. Uvedené podporujú aj nasledujúce dáta. Index rodovej rovnosti OSN pre ženy za rok 2024 pre Afganistan, ktorý bol zverejnený v júni 2025, ukazuje, že Afganistan má druhý najväčší rodový rozdiel na svete so 76 % rozdielom medzi ženami a mužmi. Zároveň takmer osem z desiatich mladých žien je vylúčených zo vzdelávania, zamestnania a odbornej prípravy.[footnoteRef:1]  [1:  Pozri: https://www.unwomen.org/en/digital-library/publications/2025/06/afghanistan-gender-index-2024] 

	V uplynulých týždňoch situáciu ešte viac zhoršilo prijatie nových kódexov, ktoré povedú k prehlbovaniu diskriminácie žien a dievčat a zvýšia prítomnosť rodovo podmieneného násilia. Trestný procesný kódex pre súdy (Criminal Procedure Code for Courts), ktorý podpísal najvyšší vodca Talibanu Hibatullah Achundzáda 4. januára 2026 obsahuje 3 časti, 10 kapitol a 119 článkov. Predmetný kódex predstavuje neakceptovateľný zásah do integrity a základných ľudských práv žien a dievčat v krajine. Kódex napríklad kriminalizuje domáce násilie na ženách a dievčatách len v prípade, že utrpia viditeľné zranenia alebo zlomeniny, pričom za istých okolností páchateľovi hrozí trest odňatia slobody len 15 dní. Uvedené  ustanovenie sa vzťahuje aj na násilie, ktoré páchajú vyučujúci na žiačkach a študentkách. V tomto kontexte a pre porovnanie zároveň dopĺňame, že za nútenie zvierat k vzájomnému boju pripadá dlhší trest odňatia slobody ako za závažné násilie páchané na ženách, čo posilňuje neakceptovateľnú právnu hierarchiu, v ktorej sú životy žien chránené menej ako blaho zvierat. Zároveň dopĺňame, že iné druhy násilia ako napríklad sexuálne, či psychické nie sú v schválenom kódexe vyslovene zakázané. Ďalej sa v kódexe ustanovuje, že manželka bude vystavená trestu odňatia slobody, ak bez súhlasu svojho manžela pravidelne navštevuje svojich blízkych alebo členov rodiny a ktorá odmieta súdny zákaz vrátiť sa späť domov. Takéto prípady sú časté práve v manželstvách, kde sa vyskytuje násilie a  žena sa pred násilníkom skrýva u svojich blízkych alebo členov rodiny. 											
Prijatý kódex taktiež preukázateľne zhoršuje prístup ženám a dievčatám k vzdelaniu a zdravotnej starostlivosti. V tomto kontexte dodávame, že ženám je už v súčasnosti v Afganistane zakázané stať sa lekárkami a v niektorých regiónoch je zakázané, aby ich ošetrovali muži, čím sa im prakticky znemožňuje prístup k zdravotnej starostlivosti. 

UN Women uvádza, že v dôsledku zákazov vzdelávania žien a dievčat sa do roku 2026 v porovnaní s rokom 2022 zvýšila úmrtnosť matiek najmenej o 50 %, počet tehotenstiev adolescentných dievčat o 45 % a počet detských sobášov o 25 %. Uvedené je spôsobené nedostatočným prístupom žien a dievčat k zdravotnej starostlivosti a vysokej prítomnosti rodovo podmieneného násilia, sexuálneho vykorisťovania a nútených manželstiev v mladom veku žien. Prístup žien a dievčat k vzdelaniu v Afganistane už dnes patrí medzi najhorší vo svetovom meradle. 

	Zároveň upozorňujeme na článok 16 predmetného kódexu. Trestný procesný kódex v článku 16 udeľuje najvyššiemu vodcovi Talibanu osobnú právomoc schvaľovať tresty smrti v najmenej 11 vágne definovaných kategóriách, vrátane odporu voči Talibanu, šírenia „neislamských' presvedčení, čarodejníctva, opakovanej 'korupcie' a nedefinovaných morálnych priestupkov. Existuje všeobecná zhoda, že znenie je zámerne vágne formulované a tak udeľuje rozsiahlu právomoc popravovať osoby považované za hrozbu pre „verejný záujem“, čo je pojem, ktorý je zámerne ponechaný nedefinovaný.
	Ľudskoprávni experti a odborníci sa zhodujú v tom, že nejednoznačnosť kódexu umožňuje jeho použitie ako zbrane proti politickým oponentom, náboženským menšinám, ženám a komukoľvek, kto je vnímaný ako odporca Talibanu a jeho členov.	 
Zároveň v tejto súvislosti pripomíname, že Predprocesný senát II Medzinárodného trestného súdu 8. júla 2025 vydal zatykače na najvyššieho vodcu Talibanu Hibatullaha Achundzádu a hlavného sudcu Abdula Hakima Haqqaniho za zločin proti ľudskosti rodovej perzekúcie podľa článku 7(1)(h) Rímskeho štatútu.
	Ako predkladatelia predmetného uznesenia sme presvedčení, že je nevyhnutné jednoznačne a bez akýchkoľvek výhrad odsúdiť systematické porušovanie práv žien, dievčat, náboženských, národnostných a sexuálnych menšín zo strany Talibanu v Afganistane. Zastávame názor, že Európska únia ako spoločenstvo založené na hodnotách mieru, tolerancie, demokracie a ochrany ľudských práv musí vo vzťahu k Talibanu vystupovať jednotne, dôsledne a výlučne za prísne stanovených podmienok rešpektovania základných ľudských práv a slobôd. Zdôrazňujeme, že ochrana ľudských práv všetkých občanov musí predstavovať absolútnu prioritu každého štátu a že akákoľvek legitimizácia režimov, ktoré tieto princípy systematicky porušujú, predstavuje vážne ohrozenie medzinárodnej bezpečnosti, stability a mieru.
